ROZHODNUTIE KOMISIE
z 21. marca 2007
o schéme štátnej pomoci C 18/2006 (ex N 524/2005), ktorú Taliansko zamýšľa implementovať v prospech malých podnikov a mikropodnikov
[oznámené pod číslom K(2007) 1175]
(Iba talianske znenie je autentické)
(Text s významom pre EHP)
(2007/335/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva, a najmä na jej článok 88 ods. 2 prvý pododsek,
so zreteľom na Dohodu o Európskom hospodárskom priestore, a najmä na jej článok 62 ods. 1 písm. a),
po vyzvaní zainteresovaných strán, aby predložili pripomienky v súlade s uvedenými ustanoveniami (1),
keďže:
I. POSTUP
(1)
Listom z 18. októbra 2005 talianske orgány notifikovali Komisii predmetnú schému štátnej pomoci. Listami z 20. decembra 2005, 13. marca 2006 a 27. marca 2006 predložili Komisii ďalšie informácie. Listami z 10. novembra 2005 a 8. februára 2006 si Komisia vyžiadala dodatočné informácie.
(2)
Listom zo 16. mája 2006 Komisia informovala Taliansko o svojom rozhodnutí začať konanie v zmysle článku 88 ods. 2 Zmluvy o ES v súvislosti s predmetným opatrením pomoci.
(3)
Rozhodnutie Komisie o začatí konania bolo uverejnené v Úradnom vestníku Európskej únie (2). Komisia vyzvala zainteresované strany, aby predložili pripomienky.
(4)
Taliansko zaslalo pripomienky listom z 23. júna 2006, v ktorom oznámilo svoj úmysel predložiť ďalšie pripomienky týkajúce sa špecifického aspektu.
(5)
Žiadna iná zainteresovaná strana pripomienky nepredložila.
(6)
Listami z 21. septembra 2006 a 10. januára 2007 si Komisia vyžiadala dodatočné informácie.
(7)
Listom z 30. januára 2007, ktorý Komisia zaevidovala 2. februára 2007, Taliansko oznámilo Komisii, že notifikované opatrenie bolo zrušené.
II. PODROBNÝ OPIS OPATRENIA
(8)
Opatrenie bolo určené na podporu rastu mikropodnikov a malých podnikov, ktoré by vznikli konsolidačným postupom (koncentráciou alebo agregáciou mikropodnikov a malých podnikov) prostredníctvom daňovej úľavy. Rozpočet na opatrenie by predstavoval 120 mil. EUR v roku 2006, 242 mil. EUR v roku 2007 a 122 mil. EUR v roku 2008.
(9)
Právnym základom opatrenia je článok 2 vládneho nariadenia č. 106 zo 17. júna 2005 zmeneného na zákon č. 156 z 31. júla 2005. Právny základ obsahuje doložku o zastavení pomoci. Schéma štátnej pomoci nebola implementovaná.
(10)
Taliansko už podobné opatrenie uplatnilo v roku 2005 (3) v rámci nariadenia o skupinovej výnimke pre MSP (4). Vtedajšia verzia opatrenia obmedzovala daňovú úľavu na 50 % nákladov na poradenstvo pri koncentrácii a agregácii. Talianske orgány uviedli, že vzhľadom na uvedené obmedzenie malo opatrenie len slabý úspech. Bolo predložených 132 žiadostí v celkovej výške daňovej úľavy 3 442 261 EUR, z ktorých sa prijalo len 46 žiadostí s celkovou výškou daňovej úľavy 415 306 EUR.
III. PRIPOMIENKY TALIANSKA
(11)
Listom z 30. januára 2007 talianske orgány informovali Komisiu, že rozpočet na predmetné opatrenie bol použitý na iné účely a že notifikované opatrenie nebolo implementované a bolo zrušené.
IV. POSÚDENIE
(12)
Vzhľadom na to, že notifikácia bola stiahnutá, konanie sa stalo bezpredmetným.
V. ZÁVER
(13)
Komisia preto rozhodla o ukončení konania v zmysle článku 88 ods. 2 Zmluvy o ES, keďže toto sa stalo bezpredmetným po zrušení opatrenia zo strany Talianska,
PRIJALA TOTO ROZHODNUTIE:
Článok 1
Vzhľadom na zrušenie notifikovaného opatrenia zo strany Talianska sa toto konanie stáva bezpredmetným. Komisia preto rozhodla o ukončení konania v zmysle článku 88 ods. 2 Zmluvy o ES.
Článok 2
Toto rozhodnutie je určené Talianskej republike.
V Bruseli 21. marca 2007